Porolukutyöryhmä

Tapani.Sirvio@mmm.fi

**Asia Saamelaiskäräjien esitys porolukutyöryhmän jatkotyöskentelyä varten**

*Viite**Porolukutyöryhmän 4.6.2019 kuulemistilaisuus*

Saamelaiskäräjät esittää, että porolukutyöryhmä ottaa jatkotyöskentelyssään Saamelaiskäräjien 4.6.2019 työryhmälle toimittamien kantojen[[1]](#footnote-1) lisäksi huomioon seuraavat asiat, jotka Saamelaiskäräjät toi suullisesti esiin 4.6.2019 järjestetyssä kuulemistilaisuudessa:

1. **Saamelaisten oikeudellinen asema**

Perustuslain 17 §:n mukaan saamelaisilla on alkuperäiskansana oikeus ylläpitää ja kehittää omaa kieltään ja kulttuuriaan. 17 §:n 3 momentin tarkoittamana saamelaisten kulttuurina pidetään muun muassa perinteisiä saamelaisia elinkeinoja, kuten poronhoitoa.[[2]](#footnote-2) Pykälä pitää sisällään myös niin kutsutun saamelaiskulttuurin heikentämiskiellon, joka edellyttää saamelaiskulttuurin turvaamista niin, että edellytykset kulttuuriin harjoittamiselle säilyvät myös tulevaisuudessa. Heikentämiskielto koskee kaikkia viranomaisia sekä muita julkista valtaa käyttäviä organisaatioita.

YK:n kansalaisoikeuksia ja poliittisia oikeuksia koskevan kansainvälisen yleissopimuksen 27 artiklan mukaan saamelaisilta ei saa kieltää oikeutta yhdessä muiden ryhmänsä jäsenten kanssa nauttia omasta kulttuuristaan ja käyttää omaa kieltään. KP-sopimuksen toimeenpanoa valvova YK:n ihmisoikeuskomitea on linjannut, että erilaiset luontoympäristöön saamelaisten kotiseutualueella vaikuttavat hankkeet, jotka sellaisinaan eivät muodostaisi KP-sopimuksen 27 artiklan loukkausta, voivat kuitenkin olla yhteisvaikutuksiltaan sellaisia, että ne olennaisesti heikentävät tai estävät kokonaan saamelaisia nauttimasta omasta kielestään ja kulttuuristaan.

YK:n alkuperäiskansojen oikeuksien julistuksen (alkuperäiskansajulistus)[[3]](#footnote-3) 8 artiklan 1 kohdan mukaan alkuperäiskansoilla ja niihin kuuluvilla yksilöillä on oikeus siihen, ettei niitä pakkosulauteta eikä niiden kulttuuria tuhota. Alkuperäiskansajulistuksen 26 artiklan 1 kohdan mukaan alkuperäiskansoilla on oikeus perinteisesti omistamiinsa, hallussaan pitämiinsä tai muutoin käyttämiinsä tai hankkimiinsa maihin, alueisiin ja luonnonvaroihin. Alkuperäiskansoilla on oikeus omistaa, käyttää, kehittää ja hallita niitä maita, alueita ja luonnonvaroja, jotka ovat niiden hallussa perinteisen omistuksen tai muun perinteisen hallussapidon tai käytön perusteella tai jotka ne ovat muutoin hankkineet (kohta 2). Valtiot tunnustavat nämä maat, alueet ja luonnonvarat laissa ja suojelevat niitä lailla. Tässä tunnustamisessa on asianmukaisesti kunnioitettava kyseisten alkuperäiskansojen tapoja, perinteitä ja maanhallintajärjestelmiä (kohta 3). Alkuperäiskansajulistuksen 29 artiklan 1 kohdan mukaan alkuperäiskansoilla on oikeus säilyttää ja suojella ympäristöä sekä maidensa tai alueidensa ja luonnonvarojensa tuotantokykyä.

Saamelaiskäräjät huomauttaa, että vaikka alkuperäiskansajulistus ei ole asiakirjana oikeudellisesti velvoittava valtiosopimus, siitä ei voi päätellä, etteikö sen sisältö joltakin tai kaikilta osin olisi Suomea oikeudellisesti velvoittava. Julistus ilmaisee suurelta osin ihmisoikeussopimuksiin tai tavanomaiseen kansainväliseen oikeuden perustuvan oikeustilan ja monien eri vaikutustapojen kautta alkuperäiskansajulistuksen sisältö tunnustetaan nykyisin kansainvälisen oikeuden oikeudellisesti sitovaa sisältöä ilmaisevana. Julistuksen antoi YK:n yleiskokous, joka on kansainvälisen oikeuden kehittymisestä vastaava YK:n pääelin.[[4]](#footnote-4)

YK:n biologista monimuotoisuutta koskevan yleissopimuksen artikla 8(j):n mukaan kunkin sopimuspuolen tulee mahdollisuuksien mukaan ja soveltuvin osin kansallisen lainsäädäntönsä mukaisesti kunnioittaa, suojella ja ylläpitää alkuperäiskansojen ja paikallisten yhteisöjen sellaista tietämystä, keksintöjä ja käytäntöä, joka sisältyy biologisen monimuotoisuuden suojelun ja kestävän käytön kannalta merkityksellisiin perinteisiin elämän-muotoihin ja edistää ja laajentaa niiden soveltamista mainittujen yhteisöjen luvalla ja myötävaikutuksella sekä rohkaista tietämyksestä, keksinnöistä ja käytännöstä saadun hyödyn tasapuolista jakoa.

Saamelainen perinteinen poronhoito on lisäksi biodiversiteettisopimuksen artiklassa 10(c) tarkoitettua alueen luonnonvarojen perinteistä käyttöä sekä artikla 8(j):n nojalla suojattua saamelaisten biologisen monimuotoisuuden suojelun ja kestävän käytön kannalta merkittävää tietämystä ja käytäntöä. Perustuslain 22 §:n mukaan julkisen vallan on turvattava perus- ja ihmisoikeuksien toteutuminen.

1. **Hallitusohjelmakirjaukset ja pohjoismaisen saamelaissopimuksen kirjaukset**

Saamelaiskäräjät esittää, että porolukutyöryhmä ottaa jatkotyöskentelyssään huomioon Rinteen hallituksen saamelaisia ja poronhoitoa koskevat hallitusohjelmakirjaukset.[[5]](#footnote-5) Huomioon otettavia kirjauksia ovat ainakin seuraavat:

* *Hallitus kunnioittaa ja edistää kaikkien saamelaisten ja saamelaisryhmien kielellisten ja kulttuuristen oikeuksien toteutumista ottaen huomioon kansainväliset sopimukset. Osana tätä työtä selvitetään ILO 169-sopimuksen ratifioinnin edellytyksiä.*
* *Edistetään porotalouden kehittymistä kannattavana, kestävänä ja kulttuurisesti merkittävänä elinkeinona.*
* *Vähennetään ristiriitoja porotalouden ja muiden maankäyttömuotojen välillä.*
* *Kehitetään porotalouden tukijärjestelmää ja turvataan porotalouden investointituet.*

Lisäksi Saamelaiskäräjät pyytää porolukutyöryhmää ottamaan jatkotyöskentelyssään huomioon pohjoismaisen saamelaissopimuksen kirjaukset.

1. **Paimennustukijärjestelmän kehittäminen**

Saamelainen poronhoito perustuu porojen paimentamiseen. Saamelaisen poronhoidon edellytyksenä on laajat ja yhtenäiset laidunalueet. Saamelaisen poronhoito on ennen kaikkea kulttuurinen elinkeino, joka ylläpitää saamen kieltä, perinteistä tietoa sekä saamelaiskulttuuria. Saamelaisen poronhoidon kautta saamen kieli, saamelaisten perinteinen tieto sekä saamelaiskulttuuri siirtyvät sukupolvelta toiselle pitäen kulttuurin elinvoimaisena.

Saamelaiskäräjät esittää paimennustukijärjestelmän kehittämistä laitumien säätämiseksi, poronhoidon kannattavuuden takaamiseksi ja jatkuvuuden turvaamiseksi sekä petovahinkojen ehkäisemiseksi. Poronhoidon ekologisen kestävyyden kannalta paimennustuki olisi tärkeä tukimuoto, jonka käyttöönottoa Saamelaiskäräjät on suositellut eri yhteyksissä useasti aiemminkin. Paimennustuella voitaisiin erityisellä tavalla edistää tukipolitiikan yhdenvertaisuutta niin, että nykyisen järjestelmän sopimattomuutta saamelaiselle poronhoidolle kompensoitaisiin paimennustuen käyttöönotolla niissä paliskunnissa, joissa poronhoito perustuu porojen jatkuvaan paimennukseen.

Tässä yhteydessä Saamelaiskäräjät pyytää porolukutyöryhmää kiinnittämään huomiota hallitusohjelmassa oleviin porotaloutta koskeviin kirjauksiin:

* *Edistetään porotalouden kehittymistä kannattavana, kestävänä ja kulttuurisesti merkittävänä elinkeinona.*
* *Vähennetään ristiriitoja porotalouden ja muiden maankäyttömuotojen välillä.*
* *Kehitetään porotalouden tukijärjestelmää ja turvataan porotalouden investointituet.*

1. **Laitumien ennallistaminen teemana tulevaisuustyössä**

Saamelaiskäräjät esittää, että tulevaisuustyön yhteydessä edistetään teollisen maankäytön vahingoittamien laitumien ennallistamista takaisin poronhoidon käyttöön. Erityistä huomiota tulee kiinnittää metsätalouden ja kullanhuuhdonnan johdosta menetettyihin laitumiin.

Merk.

Tiina Sanila-Aikio Sarita Kämäräinen

puheenjohtaja elinkeinosihteeri

Puheenjohtaja hyväksyi esityksen 6.6.2019.

1. Saamelaiskäräjien kannat porolukutyöryhmän kuulemiseen 4.6.2019, dnro: 424/D.a.2/2019. [↑](#footnote-ref-1)
2. HE 309/1993 vp ja PeVL 32/2010 vp. [↑](#footnote-ref-2)
3. Alkuperäiskansajulistus saatavana pdf-muodossa osoitteessa: <http://julkaisut.valtioneuvosto.fi/bitstream/handle/10024/79095/UM_0516_YKn_julistus_Netti.pdf>. [↑](#footnote-ref-3)
4. Martin Scheininin lausunto saamelaiskäräjälain muutosta valmistelevalle toimikunnalle 28.2.2018. [↑](#footnote-ref-4)
5. Neuvottelutulos hallitusohjelmasta 3.6.2019. Osallistava ja osaava Suomi – sosiaalisesti, taloudellisesti ja ekologisesti kestävä yhteiskunta. [↑](#footnote-ref-5)